b"\n_START_ARTICLE_\nCal Magre (Aiguam\xc3\xbarcia)\n_START_SECTION_\nDescripci\xc3\xb3\n_START_PARAGRAPH_\nLa masia est\xc3\xa0 situada en un lloc proper a la carretera de les Pobles. Com tots els masos de la zona d'Aiguam\xc3\xbarcia, t\xc3\xa9 una estructura que respon a les caracter\xc3\xadstiques d'una arquitectura org\xc3\xa0nica provocada per les necessitats de les diverses \xc3\xa8poques i desenvolupada a l'entorn d'un nucli original. Aquest nucli presenta planta rectangular, amb planta baixa i dos pisos, i coberta de teula a dues vessants. La fa\xc3\xa7ana principal es troba al costat m\xc3\xa9s llarg de la planta i les obertures apareixen disposades d'una manera irregular. La porta principal es mant\xc3\xa9 a la planta baixa, tot i que s'ha habilitat una nova porta al primer pis, a la qual s'accedeix per una escala lateral de nova construcci\xc3\xb3. En aquesta fa\xc3\xa7ana hi ha un rellotge de sol amb la data de 1860. El conjunt queda protegit per una tanca. El material \xc3\xa9s la pedra i el ma\xc3\xb3 arrebossat.\n_START_SECTION_\nHist\xc3\xb2ria\n_START_PARAGRAPH_\nCal Magre \xc3\xa9s una de les nombroses masies de la Conca del Riu Gai\xc3\xa0. \xc3\x89s un dels pocs exemples de masia habitada permanentment, que mant\xc3\xa9 la seva funci\xc3\xb3 inicial de casa agr\xc3\xadcola. L'origen del mas \xc3\xa9s d'\xc3\xa8poca medieval, i s'hi han fet al llarg del temps successives ampliacions i reformes. En l'actualitat, el nucli central de la masia est\xc3\xa0 dividit en dos habitatges, ocupats per dues generacions de la fam\xc3\xadlia propiet\xc3\xa0ria, la fam\xc3\xadlia Magre."